আজকের বিশ্ব সঙ্গীতঃ নববর্ষ উপলক্ষ্যে ইউ-টুর গান “নিউ ইয়ার্স ডে”
নববর্ষ উপলক্ষ্যে এই সপ্তাহের বিশ্ব সঙ্গীত পর্বে আপনাদের জন্য নিয়ে এসেছি জনপ্রিয় আইরিশ ব্যান্ড ইউ-টুর গান “নিউ ইয়ার্স ডে”।
শুভ নববর্ষ... আমরা অনেকেই মনে করি নতুন বছর আসলে অনেক কিছুই বদলাবে। পৃথিবী বদলাবে, আমাদের জীবন কিছুটা হলেও বদলে যাবে। কিন্তু আয়ারল্যান্ডের অত্যন্ত জনপ্রিয় ব্যান্ড ইউ-টু বলছে, নতুন বছরেও কিছু বদলাবেনা। প্রেমিক তার প্রেমিকাকে বলছে, নতুন বছরেও আমি তোমাকেই চাই, কিছুই বদলায়নি। নতুন বছরের প্রথম দিনে চারিদিকে চুপচাপ। ধবধবে সাদা একটা পৃথিবী। আমি তোমার সাথেই থাকতে চাই, দিন রাত। নতুন বছরে কিছুই বদলায়নি। নববর্ষ উপলক্ষে আজ আপনাদের জন্য নিয়ে এসেছি আইরিশ ব্যান্ড ইউ-টুর গান “নিউ ইয়ার্স ডে”। ইউ-টু, ১৯৭৬ সালে ডাব্লিনে গঠন করা হয়। বনোর গলায় গাওয়া তাদের বহু গান সারা বিশ্বের মানুষের মনে বিশেষ জায়গা করে নিয়েছে। ইতিমধ্যে তারা ১৫ কোটির-ও বেশি এ্যাল্বাম বিক্রি করেছে। ২২টি গ্র্যামি এওয়ার্ড আছে তাদের কাছে। তারা শুধু্মাত্র সঙ্গীত শিল্পী-ই নন, তারা সমাজ উন্নয়ন কর্মী-ও। আজ শুনছেন ইউটুর গান “নিউ ইয়ার্স ডে”। সবাইকে আবার নববর্ষের শুভেচ্ছা জানাচ্ছি।